CELEX: 32019D0709
Language: lt
Date: 2019-05-06 00:00:00
Title: 2019 m. gegužės 6 d. Komisijos įgyvendinimo sprendimas (ES) 2019/709 dėl tinklo valdytojo, atsakingo už Bendro Europos dangaus oro eismo valdymo (OEV) tinklo funkcijas, paskyrimo (pranešta dokumentu Nr. C(2019) 3228)

8.5.2019   
               
               
                  LT
               
               
                  Europos Sąjungos oficialusis leidinys
               
               
                  L 120/27
               
            
         KOMISIJOS ĮGYVENDINIMO SPRENDIMAS (ES) 2019/709
         2019 m. gegužės 6 d.
         dėl tinklo valdytojo, atsakingo už Bendro Europos dangaus oro eismo valdymo (OEV) tinklo funkcijas, paskyrimo
         
            
               (pranešta dokumentu Nr. C(2019) 3228)
            
         
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 551/2004 dėl bendro Europos dangaus oro erdvės organizavimo ir naudojimo (oro erdvės reglamentą) (1), ypač į jo 6 straipsnio 2 dalies b punktą,
         pasikonsultavusi su Bendro dangaus komitetu,
         kadangi:
         
                     (1)
                  
                  
                     pagal Reglamento (EB) Nr. 551/2004 6 straipsnio 6 dalį valstybės narės patikėjo Eurokontrolei valdyti oro eismo srautą, sukuriant Centrinį srautų valdymo padalinį (CFMU);
                  
               
                     (2)
                  
                  
                     2011 m. liepos 7 d. Sprendimu C(2011) 4130 final Komisija paskyrė Eurokontrolę tinklo valdytoju, kad ji vykdytų užduotis, būtinas Bendro Europos dangaus oro eismo valdymo (OEV) tinklo funkcijoms vykdyti nuo 2011 m. liepos mėn. iki 2019 m. gruodžio mėn.;
                  
               
                     (3)
                  
                  
                     Komisija reguliariai vertino 2011–2016 m. laikotarpiu Eurokontrolės atliekamų užduočių veiksmingumą. Komisija padarė išvadą, kad veiklos požiūriu Eurokontrolė tas užduotis atliko tinkamai;
                  
               
                     (4)
                  
                  
                     2017 m. Komisija peržiūrėjo OEV tinklo funkcijų aspektus, susijusius su valdymu, finansiniais susitarimais, sąnaudų baze ir ekonominiu efektyvumu, ir padarė išvadą, kad tinklo valdytojui turėtų būti suteikta didesnė valdymo autonomija. Eurokontrolės generalinis direktorius tokią autonomiją tinklo valdymo direktoriui, kuris atlieka tinklo valdytojo užduotis Eurokontrolėje, suteikė 2017 m. lapkričio 1 d. Sprendimu Nr. XI/91 (2017) (2);
                  
               
                     (5)
                  
                  
                     Komisija taip pat padarė išvadą, kad OEV tinklo funkcijos turėtų būti vykdomos veiksmingiau ir ekonomiškai efektyviau nei 2011–2016 m. laikotarpiu, visų pirma vengiant pastangų dubliavimosi ir atitinkamai skiriant mažiau (ar bent ne daugiau) finansinių ir žmogiškųjų išteklių toms funkcijoms vykdyti valstybėse narėse;
                  
               
                     (6)
                  
                  
                     atsižvelgdama į bendrą teigiamą Eurokontrolei pavestų tinklo valdytojo užduočių ekonomiškai efektyvaus vykdymo per pirmąjį ir antrąjį veiklos rezultatų plano ataskaitinius laikotarpius, nurodytus Komisijos įgyvendinimo reglamento (ES) Nr. 390/2013 (3) 8 straipsnyje, vertinimą, taip pat į poreikį užtikrinti OEV tinklo funkcijų vykdymo tęstinumą, 2018 m. liepos 17 d. Komisija paragino Eurokontrolę pateikti pasiūlymą. Komisija paprašė Eurokontrolės pranešti apie savo pageidavimą būti vėl paskirta tinklo valdytoju ir gebėjimą vykdyti tas funkcijas, remiantis Reglamento (EB) Nr. 551/2004 6 straipsnio 2 dalyje nustatytais kriterijais. Šiuo atžvilgiu ji taip pat paprašė Eurokontrolės apibūdinti, kaip ji vykdys Komisijos įgyvendinimo reglamento (ES) 2019/123 (4) 4 straipsnio 3 dalyje nustatytas sąlygas, ir nurodyti, kaip, gavusi paskyrimą, ji vykdys to reglamento 4 straipsnio 4 dalyje nustatytus reikalavimus;
                  
               
                     (7)
                  
                  
                     2018 m. gruodžio 17 d. pateiktame savo pasiūlyme Eurokontrolė pateikė informacijos, susijusios su Įgyvendinimo reglamento (ES) 2019/123 4 straipsnio 3 ir 4 dalyse nustatytais reikalavimais;
                  
               
                     (8)
                  
                  
                     gavusi paskesnį Komisijos prašymą, Eurokontrolė pateikė papildomų paaiškinimų;
                  
               
                     (9)
                  
                  
                     Komisija įvertino Eurokontrolės pateiktą informaciją ir nustatė, kad atitiktis Įgyvendinimo reglamento (ES) 2019/123 4 straipsnio 3 dalyje nustatytiems reikalavimams užtikrinta;
                  
               
                     (10)
                  
                  
                     savo pasiūlyme Eurokontrolė aptaria Įgyvendinimo reglamento (ES) 2019/123 4 straipsnio 3 dalies a punkte nurodytus aspektus, visų pirma remdamasi rezultatais, kuriuos per pirmąjį ir antrąjį ataskaitinius laikotarpius ji pasiekė vykdydama tinklo valdytojo funkcijas. Pasiūlyme pateikiama jos kompetencijos ir gebėjimo vykdyti to reglamento 7 straipsnyje nustatytas užduotis įrodymų;
                  
               
                     (11)
                  
                  
                     pagal Įgyvendinimo reglamento (ES) 2019/123 4 straipsnio 3 dalies b punktą Eurokontrolė savo pasiūlyme kokybiškai ir kiekybiškai apibūdino pagrindinius tikslus, kurių ji ketina siekti tinklo funkcijų valdymo srityje, ir tai, kaip ji užtikrins gerą paslaugų, kurias ji teikia veiklą vykdančioms suinteresuotosioms šalims, kokybę;
                  
               
                     (12)
                  
                  
                     pagal Įgyvendinimo reglamento (ES) 2019/123 4 straipsnio 3 dalies c punktą Eurokontrolė apibūdino metodą ir priemones, kuriuos ji ketina taikyti vykdydama tinklo valdytojo funkcijas, inter alia, darydama nuorodą į patirtį, įgytą per pirmąjį ir antrąjį ataskaitinius laikotarpius;
                  
               
                     (13)
                  
                  
                     jeigu tinklo valdytojas taip pat atlieka kitą, su tinklo funkcijų vykdymu nesusijusią, veiklą, Įgyvendinimo reglamento (ES) 2019/123 4 straipsnio 3 dalies d punkte reikalaujama įrodyti, kad ta kita veikla bus vykdoma nepriklausomai nuo tinklo valdytojo užduočių, nustatytų 7 straipsnyje. Savo pasiūlyme Eurokontrolė nurodė, kad tinklo valdytojo užduotis, susijusias su tinklo funkcijų vykdymu, atliktų jos už tinklo valdymą atsakingas direktoratas ir kad to jos struktūrinio padalinio veikla būtų tinkamai atskirta nuo kitos veiklos;
                  
               
                     (14)
                  
                  
                     Eurokontrolė ne tik nurodė vykdysianti 4 straipsnio 3 dalies reikalavimus, bet ir pasiūlė toliau didinti tinklo valdytojo užduočių vykdymo ekonominį efektyvumą paskyrimo laikotarpiu;
                  
               
                     (15)
                  
                  
                     todėl Eurokontrolė turėtų būti paskirta tinklo valdytoju;
                  
               
                     (16)
                  
                  
                     šis paskyrimas turėtų apimti ir trečiąjį, ir ketvirtąjį ataskaitinius laikotarpius, nurodytus Komisijos įgyvendinimo reglamento (ES) 2019/317 (5) 7 straipsnyje, atsižvelgiant į investicijas, kurių reikia, kad būtų įdiegta naujausia OEV tinklo funkcijų vykdymui užtikrinti skirta sistema, ir į poreikį užtikrinti tinklo operacijų stabilumą ir tęstinumą;
                  
               
                     (17)
                  
                  
                     pagal Įgyvendinimo reglamento (ES) 2019/123 4 straipsnio 4 dalies a punktą prieš prasidedant trečiajam ataskaitiniam laikotarpiui tinklo valdytojas turėtų gauti Europos Sąjungos aviacijos saugos agentūros pažymėjimą;
                  
               
                     (18)
                  
                  
                     siekiant užtikrinti tinklo valdytojo nepriklausomumą, organizacijoje, kuri yra paskirta tinklo valdytoju, svarbu tinkamai atskirti veiklą. Todėl pagal Įgyvendinimo reglamento (ES) 2019/123 4 straipsnio 3 dalies d punktą Eurokontrolė turėtų vykdyti jai pavestą tinklo valdytojo veiklą nepriklausomai nuo bet kokios kitos veiklos, įskaitant veiklą, susijusią su tarptautinių organizacijų darbu;
                  
               
                     (19)
                  
                  
                     siekiant užtikrinti sąžiningumą valstybių narių ir trečiųjų šalių, kurioms tinklo valdytojas teikia savo paslaugas, atžvilgiu, tinklo valdytojas turėtų taikyti tinkamą finansavimo ir lėšų naudojimo tvarką, taip pat laikytis specialių su sąskaitų tvarkymu susijusių taisyklių,
                  
               PRIĖMĖ ŠĮ SPRENDIMĄ:
         
            1 straipsnis
            Tinklo valdytojo paskyrimas
            
               1.   Eurokontrolė skiriama tinklo valdytoju.
            
            
               2.   Šio straipsnio 1 dalyje nurodytas paskyrimas apima Įgyvendinimo reglamento (ES) 2019/317 7 straipsnyje nurodytus trečiąjį ir ketvirtąjį ataskaitinius laikotarpius.
            
         
         
            2 straipsnis
            Tinklo valdytojo užduotys
            
               1.   Eurokontrolė, veikianti kaip tinklo valdytojas, atlieka užduotis, kurios yra būtinos OEV tinklo funkcijoms, nurodytoms Įgyvendinimo reglamento (ES) 2019/123 7 straipsnyje, vykdyti.
            
            
               2.   Eurokontrolė, veikianti kaip tinklo valdytojas, vykdo savo užduotis pagal Įgyvendinimo reglamento (ES) 2019/123 4 straipsnyje nustatytus reikalavimus.
            
         
         
            3 straipsnis
            Pažymėjimo suteikimas
            Prieš pradėdama vykdyti jai patikėtas užduotis, iki 2020 m. sausio 2 d. Eurokontrolė, kaip tinklo valdytojas, pagal Komisijos įgyvendinimo reglamentą (ES) 2017/373 (6) turi gauti Agentūros pažymėjimą.
         
         
            4 straipsnis
            Tinklo valdytojas ir tinklo valdyba
            
               1.   Įgyvendinimo reglamento (ES) 2019/123 18 straipsnio 4 dalies c punkte nurodytas tinklo valdytojo vadovas yra Eurokontrolės tinklo valdymo direktorato direktorius.
            
            
               2.   Įgyvendinimo reglamento (ES) 2019/123 18 straipsnio 4 dalies f punkte nurodytas Eurokontrolės atstovas yra Eurokontrolės generalinis direktorius.
            
            
               3.   Tinklo valdytojas padengia su tinklo valdybos pirmininkui teikiama administracine pagalba susijusias išlaidas.
            
         
         
            5 straipsnis
            Dalyvavimas konsultacijose su valstybėmis narėmis
            Komisijos prašymu tinklo valdytojas dalyvauja konsultacijose su valstybėmis narėmis, numatytose Įgyvendinimo reglamento (ES) 2019/123 21 straipsnyje.
         
         
            6 straipsnis
            Nepriklausomas užduočių vykdymas
            Pagal Įgyvendinimo reglamento (ES) 2019/123 4 straipsnio 3 dalies d punktą Eurokontrolė vykdo tinklo valdytojo užduotis nepriklausomai nuo bet kokios kitos veiklos, įskaitant veiklą, susijusią su tarptautinių organizacijų darbu.
         
         
            7 straipsnis
            Tinklo valdytojo finansavimo ir lėšų naudojimo tvarka ir apskaitos atskyrimas
            
               1.   Nedarant poveikio Įgyvendinimo reglamento (ES) 2019/123 24 straipsnio 1 dalyje nurodytiems susitarimams, tinklo valdytojas parengia tvarką, kuria užtikrinama, kad valstybės narės ir trečiosios šalys, nurodytos to reglamento 24 straipsnio 1 ir 2 dalyse, skirtų teisingą ir proporcingą finansinį įnašą tinklo valdytojui patikėtoms užduotims vykdyti. Tvarkydamas savo sąskaitas jis laikosi šio straipsnio 3 ir 4 dalių.
            
            
               2.   Tinklo valdytojas užtikrina, kad Sąjungos valstybių narių pagal Įgyvendinimo reglamento (ES) 2019/123 25 straipsnio 1 dalį atlikti mokėjimai nebūtų naudojami kitos veiklos, kuri nesusijusi su to reglamento 7 straipsnyje nurodytomis užduotimis, išlaidoms arba išlaidoms, patirtoms dėl trečiųjų šalių dalyvavimo pagal to reglamento 24 straipsnio 3 ir 4 dalis, finansuoti.
            
            
               3.   Pagal Įgyvendinimo reglamento (ES) 2019/123 25 straipsnio 3 dalies c punktą Eurokontrolės vykdomoms tinklo valdytojo užduotims turi būti naudojama atskira Eurokontrolės biudžeto sąskaita.
            
            
               4.   Šio straipsnio 3 dalyje nurodytoje sąskaitoje tinklo valdytojas atskirai nurodo patirtas išlaidas ir mokėjimus pagal visus bendradarbiavimo susitarimus, nurodytus Įgyvendinimo reglamento (ES) 2019/123 24 straipsnio 3 ir 4 dalyse.
            
         
         
            8 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. gegužės 6 d.
            
               
                  Komisijos vardu
               
               Violeta BULC
               
                  Komisijos narė
               
            
         
         
            (1)  OL L 96, 2004 3 31, p. 20.
         
         
            (2)  Sprendimas, kuriuo tinklo valdymo direktoriui suteikiamos teisės ir (arba) įgaliojimai pasirašyti dokumentus, susijusius su pagalbinėmis paslaugomis, kurias teikia kiti Agentūros padaliniai, tinklo valdymo biudžeto procedūra, techniniais susitikimais, kurie socialinio dialogo tvarka rengiami su tinklo valdymo operatyviniais darbuotojais, ir veiklos bei techniniais susitarimais, būtinais Eurokontrolės tinklo funkcijų vykdymui užtikrinti.
         
            (3)  2013 m. gegužės 3 d. Komisijos įgyvendinimo reglamentas (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas (OL L 128, 2013 5 9, p. 1).
         
            (4)  2019 m. sausio 24 d. Komisijos įgyvendinimo reglamentas (ES) 2019/123, kuriuo nustatomos išsamios oro eismo valdymo (OEV) tinklo funkcijų vykdymo taisyklės ir panaikinamas Komisijos reglamentas (ES) Nr. 677/2011 (OL L 28, 2019 1 31, p. 1).
         
            (5)  2019 m. vasario 11 d. Komisijos įgyvendinimo reglamentas (ES) 2019/317, kuriuo nustatoma Bendro Europos dangaus veiklos rezultatų ir mokesčių sistema ir panaikinami įgyvendinimo reglamentai (ES) Nr. 390/2013 ir (ES) Nr. 391/2013 (OL L 56, 2019 2 25, p. 1).
         
            (6)  2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1).